Diari Oficial de la Generalitat Valenciana


Sumari del DOGV 8899, del 07-09-2020 (2020/6929)

RESOLUCIÓ de 27 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 70/18-AIA Vilafamés.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8899

Data del DOGV
:   07-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6929


Data del document
:   27-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vilafamés
    * impacte ambiental

RESOLUCIÓ de 27 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 70/18-AIA Vilafamés. [2020/6929]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 70/18-AIA Vilafamés.  
  
«Declaració d'impacte ambiental  
  
Expedient: 70/7796-JFQ  
Títol: legalització del projecte d'AAI d'indústria de fabricació de paviments i taulells ceràmics  
Òrgan substantiu: DG de Qualitat i Educació Ambiental (040/18 IPPC)  
Promotor: Baldocer, SA.  
Localització: polígon industrial Vilafamés I, parcel·la 8, TM de Vilafamés (Castelló)  
  
Descripció del projecte  
Baldocer, SA, mercantil dedicada al sector ceràmic, promou una nova planta de fabricació de paviment ceràmic (planta 3) al terme municipal de Vilafamés (Castelló). Es localitza al polígon industrial de Vilafamés I (partida l'Emperadora), parcel·la 8 (parcel·la cadastral núm. 3526442BG5633C5330GY), amb qualificació urbanística d'industrial i una superfície d'uns 175.000 m².  
El procés de fabricació de productes ceràmics es desenvolupa bàsicament en les etapes següents: recepció de matèries primeres (argila atomitzada), emmagatzematge en sitges, premsatge del bescuit, assecatge (en assecadors horitzontals de GN) i esmaltat/decoració, cocció (en forn monococció de corrons de GN), tallament/poliment/rectificació, classificació, paletització, emmagatzematge i distribució.  
Les matèries primeres per a la fabricació dels taulells són fonamentalment argila atomitzada, barbotina (engalbes, esmalts) i additius (pigments). El consum d'energia més rellevant és el dels forns i assecadors de gas natural. La resta d'instal·lacions funcionen amb energia elèctrica, excepte la maquinària mòbil i els grups electrògens d'emergència (amb gasoil).  
La fàbrica comptarà amb quatre línies de fabricació, i s'estima una capacitat de producció anual de 53.789.317 m². Una de les línies està dissenyada per a la fabricació de làmines de gran format, per la qual cosa compta amb un sistema de premsatge mitjançant compactació en continu. Les altres tres línies empren el sistema tradicional de premses. El treball és continu (24 h/d), durant 335 dies a l'any, per la qual cosa resulta equivalent a unes 930 t/dia.  
  
Tramitació administrativa  
Amb data 5 de juny de 2018, es va rebre del Servei de Prevenció i Control Integrat de la Contaminació (òrgan substantiu -OS-, als efectes previstos en la Llei 21/2013, de 9 de desembre), competent en la tramitació de l'autorització ambiental integrada, una consulta de la suficiència de documentació presentada per a l'AAI d'una nova indústria de fabricació de paviments i revestiments ceràmics promoguda per Baldocer, SA, a Vilafamés (Castelló). Aquesta consulta incloïa (documents datats al maig de 2018):  
- Sol·licitud d'AAI.  
- Projecte d'activitat.  
- Memòria d'AAI i annexos (I a VII), documentació complementària i plànols.  
- Estudi d'impacte ambiental.  
En data 20 de desembre de 2018, es va remetre un informe en què s'indicava la insuficiència de la documentació presentada, ja que l'estudi d'impacte ambiental no incloïa informació adequada per a abordar l'anàlisi ambiental del projecte.  
Amb data 13 de febrer de 2019, l'OS va remetre la contestació del promotor, incloent-hi un nou estudi d'impacte ambiental datat al gener de 2019 i el seu document de síntesi. Amb data 20 de febrer de 2019, l'OS va remetre documentació complementària en relació amb l'afecció a via pecuària. Amb data 8 d'abril de 2019, aquest òrgan va emetre un informe en què s'assenyalava la suficiència de l'estudi d'impacte ambiental.  
Amb data 19 de setembre de 2019, l'OS ha comunicat la finalització del tràmit d'informació pública i consultes del projecte, sense que s'hi hagen presentat al·legacions, i sol·licita l'emissió de la declaració d'impacte ambiental del projecte. S'adjunten a l'ofici els informes obtinguts, incloent-hi:  
- Documentació relativa a la desafecció de la via pecuària, en particular, còpia de l'ordre conjunta de les conselleries d'Economia, Hisenda i Ocupació, i de Medi Ambient, per la qual es procedeix a la desafectació del tram de la via pecuària Cañada Real de Barona, que va pel polígon industrial Vilafamés I del terme municipal de Vilafamés (Castelló).  
  
- Informe d'EPSAR, de 12 de juny de 2018, que dona conformitat a la documentació aportada. Assenyala que els abocaments a clavegueram són de caràcter sanitari i l'existència d'arqueta d'inspecció.  
- Informe de la Confederació Hidrogràfica del Xúquer, de 3 de setembre de 2018 (ref. 2018C-VI-00623). Indica que es troba en tràmit d'autorització la concessió per a l'aprofitament d'aigües subterrànies de 63.630 m³/any màxim; que d'acord amb la documentació aportada no es produeixen abocaments a DPH; es conclou amb l'emissió d'informe favorable condicionat, indicant en particular l'obligació d'absència de contaminació al DPH.  
  
Afeccions legals  
Vilafamés està en l'àmbit d'un pla de millora de la qualitat de l'aire per a partícules (PM10), zona ES1003 Millars-Penyagolosa (zona costanera).  
La indústria ceràmica constitueix una activitat potencialment contaminadora de l'atmosfera (Llei 34/2007, de 15 de novembre, i normativa reglamentària de desenvolupament) i potencialment contaminant del sòl (Llei 22/2011, de 28 de juliol, i normativa reglamentària de desenvolupament).  
  
Consideracions ambientals  
L'empresa explota dues plantes de fabricació de productes ceràmics i desitja ampliar la seua producció. S'han valorat alternatives d'emplaçament i de disseny, sobre la base de l'experiència acumulada en el desenvolupament de l'activitat.  
El municipi de Vilafamés, i en particular la zona industrial situada a l'est del terme (polígon industrial I), alberga diverses indústries del sector ceràmic. La connexió del polígon amb la CV-10 a través de la CV-15, li proporciona bones comunicacions amb la resta de la província. Els nuclis urbans de Vilafamés i la Pobla Tornesa són equidistants uns 2 km respecte al polígon. L'entorn immediat es caracteritza, al nord, est i oest per l'ús agrícola, i limita al sud amb la serra de Vilafamés.  
  
El Desert de les Palmes se situa a uns 5 km al sud-est. A una distància més gran se situa el paratge natural municipal del Mollet, al sud-oest. No s'estima que el projecte puga afectar aquests espais, ateses les característiques de l'actuació, la seua localització en polígon industrial i la distància a aquests espais. Tampoc s'estima afecció sobre la fauna o la flora de la zona, en tot cas de caràcter ubiqüista i adaptat a l'activitat humana. No s'identifiquen en aquest entorn altres elements sensibles que puguen resultar afectats per l'actuació.  
L'emplaçament seleccionat albergava anteriorment una altra indústria de fabricació de paviment i taulells ceràmics, que va ser objecte d'avaluació ambiental (Metropol Cerámicas, SL, expedient 264/3636-AGV). Es tracta de sòl industrial i compta amb bona connexió a la xarxa principal de carreteres. La parcel·la triada, d'acord amb la cartografia d'aquesta conselleria apareix afectada pel pas de la via pecuària Cañada Real de Barona (75 m); no obstant això, consta el desviament a aquesta i la desafecció dels terrenys en l'àmbit del polígon industrial Vilafamés I, per ordre conjunta de les conselleries d'Economia, d'Hisenda i Ocupació, i de Medi Ambient, de 16 de maig de 2003. Es tracta per tant d'un emplaçament totalment antropitzat i no està afectat per riscos naturals rellevants.  
La planta projectada aprofita les sis naus existents i amplia la superfície edificada per a adaptar-la a les necessitats del projecte. La zona sud de la parcel·la es destinarà a emmagatzematge de producte acabat i de matèries primeres no pulverulentes, i s'hi han realitzat obres de regularització del terreny i formigonada. Està prevista la construcció d'un rafal per a disposar els residus generats, les obres del qual seran, en tot cas, d'escassa envergadura.  
Es disposa de servei d'aigua potable (FACSA) i de pou per a subministrament d'aigua industrial, estimat aquest últim en uns 15.500 m³/any. El pou, perforat per l'anterior titular de la parcel·la, va obtindre autorització de la CHJ, i la seua actualització està en estat de tràmit davant aquesta (concessió 2016C-CP-00647). S'estima un consum d'aigua per unitat de producte d'1,25 l/m², sensiblement inferior a la mitjana del sector (4 l/m², segons les dades que aporta el promotor basant-se en la informació d'ASCER-ITC).  
El sector ceràmic compta amb un elevat nivell de desenvolupament tecnològic, i en el mercat es disposa d'equips d'elevada eficiència i baixos nivells de contaminació associada, d'acord amb es MTD del sector. Així mateix, les mesures preventives i correctores estan àmpliament implementades i la seua eficàcia és elevada. L'ús de gas natural com a combustible en les etapes de cocció i assecament, redueix l'emissió de compostos contaminants a l'atmosfera (òxids de nitrogen i de sofre, monòxid de carboni, partícules). Al seu torn, el control de la composició de les matèries primeres redueix els compostos contaminants en el corrent d'eixida dels forns (compostos de fluor, clor, metalls pesants). S'incorporen mesures d'ús eficient de l'energia elèctrica, com ara l'ús de lluminàries LED, variadors de freqüència en motors, bateries de condensadors i ventilació mitjançant airejadors estàtics. Les noves tecnologies d'aplicació de decoració han permés reduir també el consum mitjà d'engalbes, esmalts, colors i altres substàncies emprades. S'aporten dades de consum energètic estimat, totes elles per davall de la mitjana del sector, conforme a dades d'ASCER-ITC.  
  
Les aigües sanitàries s'aboquen en dos punts de connexió al clavegueram. Hi ha dues basses d'acumulació i bombament a la xarxa. El procés compta amb diversos punts de generació d'aigües industrials. L'aigua de la línia de poliment es reutilitza, per a això es disposa d'un sistema de decantació. Les generades en les seccions de preparació d'esmalt i d'esmaltat, juntament amb les de neteja d'aquestes zones, es recullen en canaletes fins a una bassa d'acumulació de 90 m³, que serà buidada de manera periòdica per un gestor autoritzat. Les aigües pluvials de coberta, esplanades i vials interiors s'aboquen al col·lector municipal. Per a evitar l'arrossegament de pols, les esplanades i els vials es netegen amb agranadora industrial de manera diària. La zona d'emmagatzematges de productes perillosos està pavimentada.  
Per a evitar l'emissió difusa de partícules, l'emmagatzematge i el tràfec d'argiles es realitza en sistemes tancats (es rep en camions banyera coberts, es deposita en tremuges tancades i s'introdueix en sitges, i el tràfec es realitza a l'interior de les naus) i en zones dotades amb sistemes d'aspiració i filtratge, amb control en continu de la pressió diferencial per a assegurar-ne el funcionament. En la zona de premses, en la zona de premses-assecadors, en la d'esmaltat i en la de rectificació, també s'han instal·lat filtres de mànegues. En els assecadors i els forns s'utilitza gas natural com a combustible, que presenta baixos nivells de contaminació associada. Mitjançant el control i la reducció de l'ús de precursors, s'evita l'emissió de contaminants continguts en la matèria primera (fluor, clor, metalls, etc.). S'estima, en els focus canalitzats, el compliment dels valors límits d'emissió de contaminants a l'atmosfera, d'acord amb els valors aplicats al sector. Es millora l'eficiència en el consum de combustible mitjançant l'optimització de la corba de cocció.  
  
Per a l'emmagatzematge dels rebutjos del procés (premsatge i rectificació), s'han disposat sitges d'emmagatzematge previ a la seua reintroducció en el procés o lliurament a gestor. S'ha previst una zona específica per a emmagatzematge dels residus, degudament segregats i identificats.  
El funcionament de la planta generarà soroll, a causa de la presència de motors, ventiladors, compressors, premses i altra maquinària. Mitjançant l'estudi acústic, s'estima que el nivell sonor estarà per davall dels límits establits en la normativa. Atesa l'absència en l'entorn pròxim d'elements sensibles, no s'estimen molèsties associades. S'ha previst la realització per una entitat col·laboradora de l'administració, de la preceptiva auditoria acústica que valide els nivells estimats, una vegada que es pose en funcionament la planta.  
En cas de produir-se el cessament de l'activitat, es procediria a l'adequada gestió de les matèries i residus presents, en particular, els efluents acumulats en les basses. Es mantindrien les edificacions, atés el seu caràcter industrial i la seua localització en polígon industrial.  
El programa de vigilància ambiental inclou el control de les activitats que poden generar contaminació. Respecte a l'emissió de partícules, es preveu el control de la velocitat de circulació interna dels camions, la neteja de filtres de mànegues, de superfícies internes i de rodes de camions. Per a reduir els residus generats, es preveu el manteniment periòdic de la maquinària, el control de procés i la reutilització d'aquests, quan siga possible. Seran realitzats mesuraments periòdics per una entitat col·laboradora, del nivell sonor i de les emissions a l'atmosfera, a més del control intern. Es realitzarà un adequat manteniment del sòl que assegure la seua impermeabilitat.  
  
Consideracions jurídiques  
Les instal·lacions per a la fabricació de productes ceràmics mitjançant enfornat, en particular taulells, gres o porcellana, amb una capacitat de producció superior a 75 t per dia, estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 4.k).  
L'expedient ha observat els tràmits previstos en la secció primera, capítol 2 del títol II de la Llei 21/2013, de 9 de desembre, i en les altres disposicions que hi són aplicables.  
El Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
  
Per tot això, es redacta la Declaració d'impacte ambiental següent:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que hi siguen aplicables, el projecte d'instal·lació de la indústria ceràmica que explota Baldocer, SA, al polígon industrial I del terme municipal de Vilafamés (Castelló), sempre que aquest es desenvolupe d'acord amb les previsions del projecte, de l'estudi d'impacte ambiental i tota altra documentació que hi ha en l'expedient, i amb les condicions següents:  
1. La superfície exterior de la parcel·la estarà pavimentada per a permetre'n la neteja periòdica i evitar les emissions difuses a l'atmosfera, i també per a evitar la contaminació del sòl i les aigües subterrànies. Tal com indica el promotor, es realitzarà una agranada mecànica diària de les superfícies exteriors lliures.  
2. S'acreditarà l'estanquitat de les basses utilitzades per a l'acumulació de les aigües sanitàries i de les aigües industrials. S'elaborarà i executarà un pla de control i manteniment de la seua estanquitat, que formarà part del programa de vigilància ambiental.  
3. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia.  
4. Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
  
5. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, aplicant el procediment d'avaluació d'impacte ambiental previst en aquesta.  
  
Segon  
Notificar a les persones interessades que contra aquesta resolució, per ser un acte de tràmit, no cal interposar cap recurs; sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte, d'acord amb el que es disposa en l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41.3 de la Llei 21/2013.  
  
Quart  
Aquesta declaració d'impacte ambiental perdrà la seua vigència i cessarà en la producció dels efectes que li són propis si no s'haguera començat l'execució del projecte en el termini màxim de quatre anys des de la seua publicació, d'acord amb el que es disposa en l'article 43 de la Llei 21/2013.  
  
València, 13 de desembre de 2019.- El director general de Medi Natural i d'Avaluació Ambiental (p. d. R 09.08.2019 del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.»  
  
València, 27 d'agost de 2020.- El director general de Medi Natural i d'Avaluació Ambiental (p. d. R 09.08.2019 del director general de Qualitat i Educació Ambiental; DOGV 8614, 16.08.2019): Benjamín Pérez Rocher.